6201 91 00 – 6201 99 00

Kiti Šiose subpozicijose klasifikuojamos striukės su gobtuvais (anoraks), neperpučiamos striukės (wind-cheaters, wind-jackets) ir panašūs dirbiniai, aprašyti toliau: 1. Striukės su gobtuvais (anoraks) (įskaitant slidinėjimo striukes) ir panašūs dirbiniai. Striukės su gobtuvais (anoraks) yra drabužiai, skirti apsaugoti nuo vėjo, šalčio ir lietaus. Jos turi daug bendrų požymių su puspalčiais su gobtuvais (parkas), tačiau šalia kitų dalykų skiriasi savo ilgiu. Jų ilgis gali būti gerokai žemiau juosmens ir siekti iki šlaunų vidurio, bet ne daugiau. Šiose subpozicijose klasifikuojamos striukės su gobtuvais (parkas) pasiūtos iš sunkių, tankių audinių (kitokių, negu klasifikuojamų 5903, 5906 arba 5907 00 00 pozicijoje). Striukės su gobtuvais (anoraks) turi šiuos požymius: — gobtuvą (kartais paslepiamą drabužio apykaklėje), — pilną užsegimą priekyje, susagstomą užtrauktuku, spaustukais ar kibiomis (velcro) juostelėmis, kuris dažnai uždengiamas apsauginiu krašteliu, — pamušalą (kuris gali būti dygsniuotas arba pamuštas), — ilgas rankoves. Be to, striukės su gobtuvais (anoraks) paprastai turi mažiausiai vieną iš šių požymių: — sutraukiamą raištelį ar kitą suveržimo priemonę drabužio liemens srityje ir/arba drabužio apačioje, — prigludusius, elastinius arba kitais būdais sutrauktus rankogalius, — apykaklę, — kišenes. Kalbant apie striukes su gobtuvais (anoraks) sąvoka „ir panašūs dirbiniai“ reiškia: a) drabužius, turinčius striukių su gobtuvais (anoraks) požymius, išskyrus arba: — gobtuvą, arba — pamušalą. Jie taip pat apima drabužius, apibrėžiamus kaip striukės su gobtuvais (anoraks), kurie turi tik dalinį prakirpimą ir užsegimą priekyje. Ši sąvoka neapima drabužių, kurie neturi nei gobtuvo, nei pamušalo. b) drabužius be pamušalo ilgomis rankovėmis ir kurių ilgis gali siekti gerokai žemiau klubų, bet ne daugiau kaip iki šlaunų vidurio. Jie pasiūti iš tankaus audimo medžiagų (kitokių, nei klasifikuojamos 5903, 5906 arba 5907 00 00 pozicijoje), ir yra įmirkyti arba apdoroti, kad būtų atsparūs, ypač lietui. Jie yra su gobtuvu, bet dažniausiai priekyje neturi prakirpimo per visą ilgį. Drabužiai su daliniu prakirpimu nebūtinai turi turėti susegimo priemones, bet šiuo atveju prie prakirpimo turi būti apsauginis įsiuvas. Jie paprastai turi elastines ar kitas suveržimo priemones rankogaliuose ar drabužio apačioje. Drabužiai, kurie neturi nei gobtuvo, nei pamušalo, neapima sąvokos „striukės su gobtuvais (įskaitant slidinėjimo striukes) ir panašūs dirbiniai“, bet apima sąvoką „ir panašūs dirbiniai“, kai ši sąvoka yra minima prie neperpučiamų striukių (wind-cheaters). 2. Neperpučiamos striukės (wind-cheaters, wind-jackets) ir panašūs dirbiniai: a) neperpučiamos striukės (wind-cheaters) yra drabužiai, skirti šiek tiek apsaugoti nuo nepalankių oro sąlygų. Jų ilgis siekia klubus ar truputį žemiau klubų. Striukės pasiūtos iš tankių audinių. Jos paprastai yra neperšlampamos, bet skirtingai nei striukės su gobtuvais (anoraks) neturi gobtuvo. Neperpučiamos striukės (wind-cheaters) turi šiuos požymius: — ilgas rankoves, — pilną užsegimą priekyje, susagstomą užtrauktuku, — pamušalą, nedygsniuotą ir nepamuštą, — apykaklę, — suveržimo priemonę drabužio apatinėje dalyje (paprastai apačioje). Be to, jų rankogaliai gali būti prigludę, elastiniai ar kitais būdais sutraukti. b) neperpučiamos striukės (wind-jackets) (paprastai vadinamos bliuzonais) yra viršutiniai drabužiai, dengiantys viršutinę kūno dalį. Paprastai jie yra laisvo kirpimo, suteikiančio drabužiui palaidinės išvaizdą ir jų ilgis siekia liemenį arba yra truputį žemiau liemens. Jie yra ilgomis rankovėmis, kurios baigiasi žemiau drabužio apačios. Tekstilės audinys, iš kurio jos yra pasiūtos, neapsaugo nuo blogų oro sąlygų. Neperpučiamos striukės (wind-jackets) turi šiuos požymius: — uždarą kaklo iškirptę su apykakle arba be apykalės, — pilną ar dalinį prakirpimą priekyje, susagstomą bet kokiomis priemonėmis, — prigludusius, elastinius arba kitais būdais sutrauktus rankogalius, — elastinę arba kitą suveržimo priemonę drabužio apačioje. Be to, neperpučiamos striukės (wind-jackets) gali turėti šiuos požymius: — išorines kišenes, ir/arba — pamušalą, ir/arba — gobtuvą. Sąvoka „ir panašūs dirbiniai“, minima prie neperpučiamų striukių (wind-jackets), apima drabužius, kurie turi visus pirmiau b punkte išvardytus požymius, išskyrus vieną iš šių: — neuždarą kaklo iškirptę, arba — be prakirpimo priekyje, uždarą ar kitokią kaklo iškirptę, arba — prakirpimą priekyje be užsegimo priemonių. Šiose subpozicijose neklasifikuojma: a) paltai, lietpalčiai, puspalčiai pelerinos, apsiaustai be rankovių ir panašūs dirbiniai, klasifikuojami 6201 11 00–6201 19 00 subpozicijose; b) paltai, apsiaustai, lietpalčiai, puspalčiai, pelerinos, apsiaustai be rankovių ir panašūs dirbiniai, klasifikuojami 6202 11 00–6202 19 00 subpozicijose; c) striukės ir sportinės striukės (bleizeriai), klasifikuojamos 6203 31 00–6203 39 90 arba 6204 31 00–6204 39 90 subpozicijose; d) striukės su gobtuvais (anoraks), neperpučiamos striukės (wind cheaters) įliemenuotos striukės ir panašūs dirbiniai, pasiūti iš tekstilės medžiagų, klasifikuojamų 5903, 5906 arba 5907 00 00 pozicijoje, arba pasiūti iš neaustinių medžiagų, klasifikuojamų 5603 pozicijoje, klasifikuojami 6210 pozicijoje.